**UDKAST**

Bekendtgørelse om forbud mod import og salg til forbrugere af beklædning, fodtøj og imprægneringsmidler, der indeholder PFAS [[1]](#footnote-1)

I medfør af § 30, stk. 1, § 38 f, § 45, stk. 1, og § 59, stk. 4, i lov om kemikalier, jf. lovbekendtgørelse nr. 6 af 4. januar 2023, fastsættes:

*Definitioner og anvendelsesområde*

**§ 1.** I denne bekendtgørelse forstås ved:

1) Polymer: Som defineret i artikel 3, nr. 5 i Europa-Parlamentets og Rådets forordning (EF) nr. 1907/2006/EF af 18. december 2006 om registrering, vurdering og godkendelse af samt begrænsninger af kemikalier (REACH), om oprettelse af et europæiske kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens direktiv 91/155/EØF, 93/67/EØF, 93/105/EF og 2000/21/EF med senere ændringer.

2) PFAS: Ethvert stof, der indeholder mindst ét fuldt fluoreret methyl (CF3) eller methylen (CF2) kulstofatom, uden nogle H-/Cl-/Br-/I-atomer bundet til det.

3) PFAS-polymer: Et kemisk stof, der både er en PFAS og en polymer.

4) Artikel: Som defineret i artikel 3, nr. 3, i Europa-Parlamentets og Rådets forordning (EF) nr. 1907/2006/EF af 18. december 2006 om registrering, vurdering og godkendelse af samt begrænsninger af kemikalier (REACH), om oprettelse af et europæiske kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens direktiv 91/155/EØF, 93/67/EØF, 93/105/EF og 2000/21/EF med senere ændringer.

5) Medicinsk udstyr: Som defineret i artikel 2, nr. 1 i Europa-Parlamentets og Rådets forordning (EF) nr. 2017/745 af 5. april 2017 om medicinsk udstyr, om ændring af direktiv 2001/83/EF, forordning (EF) nr. 178/2002 og forordning (EF) nr. 1223/2009 og om ophævelse af Rådets direktiv 90/385/EØF og 93/42/EØF (EØS-relevant tekst) med senere ændringer.

**§ 2.** Bekendtgørelsen omfatter ikke PFAS i beklædning, fodtøj og imprægneringsmidler, som er reguleret i følgende retsakter:

1. Europa-Parlamentets og Rådets forordning (EF) nr. 1907/2006/EF af 18. december 2006 om registrering, vurdering og godkendelse af samt begrænsninger af kemikalier (REACH), om oprettelse af et europæiske kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens direktiv 91/155/EØF, 93/67/EØF, 93/105/EF og 2000/21/EF med senere ændringer.
2. Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (omarbejdning) med senere ændringer.

*Stk. 2.* Bekendtgørelsen omfatter ikke PFAS, som kun indeholder følgende strukturelle elementer: CF3-X eller X-CF2-X', hvor X = -OR eller -NRR’og X' = methyl (-CH3), methylen (-CH2-), en aromatisk gruppe, en carbonylgruppe (-C(O)-), -OR'', -SR'' eller -NR''R''' og hvor R/R'/R''/R''' er en hydrogen (-H), methyl (-CH3), methylen (-CH2-), en aromatisk gruppe eller en carbonylgruppe (-C(O)-).

*Forbud mod import og salg til forbrugere af beklædning, fodtøj og imprægneringsmidler, der indeholder PFAS*

**§ 3.** Det er forbudt at importere og sælge beklædning og fodtøj til forbrugere, hvor hver artikel, der indgår i beklædningen eller fodtøjet, indeholder mere end enten 10 mg/kg for summen af PFAS uden PFAS-polymerer eller totalt 50 mg F/kg.

*Stk.* 2. Det er forbudt at importere og sælge imprægneringsmidler til beklædning og fodtøj til forbrugere, der indeholder mere end enten 10 mg/kg for summen af PFAS uden PFAS-polymerer eller totalt 50 mg F/kg.

*Stk. 3.* Forbuddet i stk. 1 og stk. 2 gælder ikke for   
1) genbrug og genanvendelse af beklædning og fodtøj,  
2) personlige værnemidler (PPE), beregnet til at beskytte brugere mod risici som specificeret i forordning (EU) 2016/425, bilag I, risikokategori III (a) og (c),  
3) imprægneringsmidler til genimprægnering af genstande, der er nævnt under nr. 2,  
4) medicinsk udstyr og  
5) transitgods.  
*Stk. 4*. Stk. 1, og stk. 2 finder ikke anvendelse, hvis importøren eller forhandleren kan dokumentere, at fluor kommer fra et stof, der ikke er PFAS.

*Kontrol, dispensation og klageadgang*

**§ 4.** Miljøstyrelsen fører tilsyn og kontrol med overholdelse af reglerne i denne bekendtgørelse, jf. lovens regler herom.

*Stk. 2.* Miljøstyrelsen kan i ganske særlige tilfælde tillade at § 3, stk. 1 og stk. 2 fraviges. Miljøstyrelsen kan stille vilkår for tilladelsen.

*Stk. 3.*Miljøstyrelsens afgørelser efter § 3, stk. 1 og stk. 2 kan ikke påklages til anden administrativ myndighed.

*Straf, ikrafttrædelse og overgangsregler*

**§ 5.** Medmindre højere straf er forskyldt efter anden lovgivning, straffes med bøde den, der:

1) overtræder forbuddet mod import og salg i § 3, stk. 1 og stk. 2, eller

2) tilsidesætter vilkår knyttet til en dispensation efter § 4, stk. 2.

*Stk. 2.* Straffen kan stige til fængsel i indtil 2 år, hvis overtrædelsen er begået forsætligt eller ved grov uagtsomhed, og hvis der ved overtrædelsen er

1) voldt skade på menneskers liv eller sundhed eller fremkaldt fare derfor,

2) voldt skade på miljøet eller fare derfor eller

3) opnået eller tilsigtet en økonomisk fordel, herunder besparelser, for den pågældende selv eller andre.

*Stk. 3.* Der kan pålægges selskaber m.v. (juridiske personer) strafansvar efter reglerne i straffelovens 5. kapitel.

**§ 6.** Bekendtgørelsen træder i kraft den 1. juli 2025.

*Stk.* 2. Forbuddet i § 3 mod import og salg af beklædning, fodtøj og imprægneringsmidler finder anvendelse fra den 1. juli 2026. Hvis de pågældende varer er solgt til en forhandler inden den 1. juli 2026, må de dog fortsat sælges af forhandleren til forbrugere indtil den 1. januar 2027.

*Miljøministeriet, den DATO*

Minister underskrift

/ KC-underskrift

1. Bekendtgørelsen har som udkast været notificeret i overensstemmelse med Europa-Parlamentets og Rådets direktiv 2015/1535/EU om en informationsprocedure med hensyn til tekniske forskrifter samt forskrifter for informationssamfundets tjenester (kodifikation). (OBS! ER IKKE NOTIFICERET ENDNU!) [↑](#footnote-ref-1)