|  |
| --- |
| Til de på vedlagte liste anførte |

**Høring over udkast til bekendtgørelse om forbud mod import og salg til forbrugere af beklædning, fodtøj og imprægneringsmidler, der indeholder PFAS**

Miljø- og Ligestillingsministeriet sender hermed ovennævnte bekendtgørelse i offentlig høring.

Udkast til Bekendtgørelse om forbud mod import og salg til forbrugere af

beklædning, fodtøj og imprægneringsmidler, der indeholder PFAS sendes i offentlig høring fra den **30. august 2024 – 27. september 2024** via Høringsportalen, www.hoeringsportalen.dk.

Derudover er link til Høringsportalen og høringsværktøjet sendt til de organisationer, myndigheder m.v., der er anført på vedlagte høringsliste.

Høringssvar bedes sendt til piago@mim.dk med emnefeltet J.nr. 2023-2970.

Miljø- og Ligestillingsministeriet gør opmærksom på, at der ved afgivelse af høringssvar samtykkes til offentliggørelse af høringssvaret, herunder afsenders navn og mailadresse.

Efter høringen sendes bekendtgørelsen til notifikation til EU-Kommissionen efter informationsproceduredirektivet.

**Baggrund**

Bekendtgørelsesudkastet, som er et initiativ under PFAS-handlingsplanen, vil bidrage til forpligtelserne i regeringsgrundlaget om, at ”Regeringen vil arbejde for et forbud mod PFAS-stoffer på EU-plan og tage initiativer til begrænsning af brugen i Danmark, ligesom regeringen vil sikre mindre brug af farlige kemikalier, herunder i forbrugsvarer.”

Danmark står sammen med fire lande bag et forslag om et forbud mod PFAS i EU. Det nationale forbud mod PFAS i tøj, sko og imprægneringsmidler vil gælde, indtil det forventede EU-forbud træder i kraft.

**Bekendtgørelsens regulering**

*Import- og salgsforbud*

Der lægges op til et forbud gældende fra 1. juli 2026 mod at importere og sælge beklædning, fodtøj og imprægneringsmidler til beklædning og sko, hvor disse forbrugervarer indeholder PFAS i koncentrationer, som må formodes at skyldes en tilsigtet brug af PFAS.

*Omfang*: Forbuddet gælder import og salg til forbrugere, og herunder også forbrugeres egen import f.eks. ved handel på nettet. Produktion og eksport er undtaget. Genbrug og genanvendelse er ligeledes undtaget, da det ikke vil være muligt at sikre, at tøj, tekstiler og fibre importeret og solgt før forbuddet ikke indeholder PFAS i genanvendelsessituationen. Endelig undtages medicinsk udstyr, som defineret i artikel 2, stk. 1 i Europa-Parlamentets og Rådets forordning (EF) nr. 2017/745 af 5. april 2017 om medicinsk udstyr.

*Produktkategorier*: Bekendtgørelsesudkastet indeholder et forbud mod at importere og sælge beklædning, sko og imprægneringsmidler til beklædning, sko med PFAS til forbrugere i Danmark. Produktkategorierne er udvalgt ud fra Miljøministeriets kendskab til, at disse forbrugerkategorier medfører den største udledning af PFAS, og dermed vil et forbud heraf medføre den største miljøeffekt. Miljøministeriet har samtidig også lagt vægt på, at det kan forventes, at der findes alternativer på markedet til forbrugeranvendelserne.

For professionel beklædning, sikkerhedstøj m.m. forventes ikke, at der er alternativer på markedet tilstrækkelig hurtigt. De er således undtaget. Ligeledes er andre tekstiler som fx boligtekstiler, gardiner, tekstiler i barnevogne og tilbehør ikke omfattet, da man ikke har samme viden om tilgængeligheden af alternativer, omkostninger m.m., og da forbruget af tekstil til tøj er væsentligt større og derfor vigtigere at regulere i forhold til at begrænse den samlede mængde PFAS.

Andre produktkategorier, der vil være undtaget import- og salgsforbud er personlige værnemidler (PPE), beregnet til at beskytte brugere mod risici som specificeret i forordning (EU) 2016/425, bilag I, risikokategori III (a) og (c), imprægneringsmidler til genimprægnering af genstande, medicinsk udstyr og transitgods.

*Definitioner*

Der er indsat en række definitioner, der er identiske med EU’s generelle kemikalieforordning, REACH, herunder, definitionen af polymer og artikel.

PFAS defineres i bekendtgørelsen som ethvert stof, der indeholder mindst et fuldt fluoreret methyl (CF3) eller methylen (CF2) kulstofatom, uden nogle H-/Cl-/Br-/I-atomer bundet til det. Definitionen er overført fra forslaget til et EU-forbud mod PFAS under de generelle kemikalieregler, som blev sendt til Det Europæiske Kemikalieagentur den 13. januar 2023. Definitionen stammer fra OECD (2021), Reconciling Terminology of the Universe of Per- and Polyfluoroalkyl Substances: Recommendations and Practical Guidance, OECD Series on Risk Management, No. 61, OECD udgivet, Paris. Se link: <https://www.oecd-ilibrary.org/docserver/e458e796-en.pdf?expires=1723707315&id=id&accname=guest&checksum=54500D1DDD535C521159BDB53ABE653C>.

Undtaget fra bekendtgørelsen er PFAS i beklædning, fodtøj og imprægneringsmidler, som allerede i dag er reguleret af enten Europa-Parlamentets og Rådets forordning (EF) nr. 1907/2006/EF af 18. december 2006 om registrering, vurdering og godkendelse af samt begrænsninger af kemikalier (REACH), eller Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (omarbejdning) med senere ændringer.

*Grænseværdi:* Der lægges op til, at grænseværdien fastsættes, så forbuddet rammer beklædning, sko og imprægneringsmidler til beklædning og sko til forbrugere, hvor man bevidst har brugt PFAS. På den måde forventes det, at utilsigtede forureninger fra produktionsprocesser ikke fører til en overskridelse af grænseværdierne.

Der foreslås grænseværdier for beklædning og fodtøj til forbrugere, hvor hver artikel, der indgår i beklædningen eller fodtøjet, ikke må indeholde mere end 10 mg/kg for summen af PFAS uden PFAS-polymerer eller totalt 50 mg F/kg. Der foreslås samme grænseværdier for imprægneringsmidler til beklædning og fodtøj til forbrugere.

Der indføres en undtagelsesbestemmelse til forbuddet mod at importere og sælge beklædning, fodtøj og imprægneringsmidler til beklædning og fodtøj til forbrugere, hvis importøren eller forhandleren kan dokumentere, at fluor kommer fra et stof, der ikke er PFAS.

*Overgangsperiode*: Af hensyn til erhvervets produktionskæder fra design, bestilling, produktion og distribution, indsættes en overgangsordning på ét år fra bekendtgørelsens ikrafttræden, således at forbuddet vil gælde fra den 1. juli 2026. Salg af lagre med beklædning, sko og imprægneringsmidler er tilladt indtil 1. januar 2027 for at tilgodese tømning af virksomheders lagervarer.

Miljøstyrelsen kan i ganske særlige tilfælde træffe afgørelse om undtagelse fra forbuddet og kan i den forbindelse stille vilkår for tilladelsen – disse afgørelser kan ikke påklages.

**Erhvervsøkonomiske konsekvenser**

*Beklædning og sko*

De erhvervsøkonomiske omkostninger ved at forbyde PFAS i beklædning og sko estimeres til 30 mio. kr. årligt fra 2025, og indtil det forventede EU-forbud. Meromkostninger svarer samlet til 0,2 pct. af værdien af dansk import og produktion af de omfattede produkter.

Det forventes, at virksomheder, der udelukkende producerer og sælger sko og outdoor tøj, i højere grad bliver berørt end virksomheder med en blandet

produktportefølje. Brancheforeningen for den europæiske tekstilindustri EURATEX oplyser, at tekstilindustrien i EU samlet har en overskudsmargin på ca. 30 pct., og det forventes, at de øgede omkostninger for virksomhederne kan holdes inden for deres overskudsmargin. Et nationalt forbud kan indirekte have en positiv effekt ved, at danske virksomheder kommer ”foran” med at udvikle løsninger uden PFAS.

*Imprægneringsmidler til beklædning og fodtøj*

For imprægneringsmidler vurderes de erhvervsøkonomiske omkostningerne samlet at være 1 mio. kr. årligt fra 2025. Det bemærkes desuden, at omkostninger til produktion af imprægneringsmidler udgør en relativt lille del af omkostningerne for produktet, idet emballagen udgør den største omkostning.

I tilfælde af spørgsmål mv. til høringen, kan der rettes henvendelse til undertegnede på [piago@mim.dk](mailto:lmk@mim.dk) og Dorte Bjerregaard Lerche på [doble@mim.dk](mailto:doble@mim.dk).

Med venlig hilsen

Pia Goldschmidt